Er það hatursorðræða að kalla sjálfstæðismenn spillta , gráðuga eða arðræningja ? Að þessu er spurt í ritstjórnarpistlinum Staksteinum í Morgunblaðinu í dag . Pistillinn birtist í framhaldi af því að Vigdís Hauksdóttir , borgarfulltrúi Miðflokksins , kallaði Dóru Björt Guðjónsdóttur , borgarfulltrúa Pírata , „ drullusokk “ og „ skítadreifara “ á fundi borgarstjórnar í gær . Vigdís sagði Dóru Björt hafa „ hraunað yfir “ Sjálfstæðisflokkinn í ræðu sinni og „ drulla yfir “ Miðflokkinn . Staksteinar eru nafnlaus pistill , en Davíð Oddsson og Haraldur Johannessen eru ritstjórar Morgunblaðsins . „ Dóra Björt Guðjónsdóttir pírati er formaður mannréttinda - , nýsköpunar - og lýðræðisráðs hjá Reykjavíkurborg , “ segir í upphafi pistilsins . „ Eitt af því sem ráðið hefur áhuga á er að vinna gegn hatursorðræðu . “ Í framhaldinu er vísað í bókun ráðsins gegn fordómum og hatursorðræðu í garð fólks af erlendum uppruna . „ Tveimur vikum eftir þessa bókun ritaði formaður ráðsins grein í Mannlíf þar sem farið er ófögrum orðum um þann hóp fólks sem telst sjálfstæðismenn og meðal annars sagt að fulltrúar Sjálfstæðisflokksins séu „ frægir fyrir spillingu og sérhagsmunagæslu . Það er orðið daglegt brauð að sýnt sé fram á spillingu kjörinna fulltrúa stærsta flokks landsins án þess að það hafi neinar afleiðingar “ , “ segir í Staksteinum . Hugtakið hatursorðræða ( e. hate speech ) nær yfir orðræðu sem beinist gegn einstaklingi eða hópi vegna þess hver þau eru og er refsiverð samkvæmt íslenskum lögum . „ Hver sem opinberlega hæðist að , rógber , smánar eða ógnar manni eða hópi manna með ummælum eða annars konar tjáningu , svo sem með myndum eða táknum , vegna þjóðernis , litarháttar , kynþáttar , trúarbragða , kynhneigðar eða kynvitundar , eða breiðir slíkt út , skal sæta sektum eða fangelsi allt að 2 árum , “ segir í 233. gr. a . í almennum hegningarlögum . „ Getur ekki verið að þetta sé hatursorðræða ? “ Staksteinar velta því þó upp hvort hatursorðræða nái einnig til hópsins sem skráir sig í Sjálfstæðisflokkinn . „ [ Dóra Björt ] bætir því við að hún hafi haldið „ að sjálfstæðismenn létu sér duga að arðræna okkur Íslendinga . En nei , betur má ef duga skal til þess að fóðra þessa ómettandi græðgismaskínu sem þekkir engin takmörk “ , og klykkir út með því að flokkurinn sé flokkur sérhagsmuna , spillingar og yfirgengilegrar græðgi . Getur ekki verið að þetta sé hatursorðræða ? “